In Rainbows
In Rainbows – septintasis britų alternatyviojo roko studijinis grupės „Radiohead“ albumas, išleistas 2007 m. spalio 10 d. Albumas pirmiausia išleistas internete, kur jį buvo galima parsisiųsti už pasirinktą kainą (įskaitant ir nemokamai). Kūriniuose maišomi roko ir elektroninės muzikos instrumentuotės, taip pat dainų žodžiau mažiau politiški ir daugiau asmeniški, nei ankstesniuose grupės albumuose. Albumui pristatyti išleisti du singlai: „Jigsaw Falling into Place“ ir „Nude“, kuriems taip pat išleisti ir vaizdo klipai. „In Rainbows“ debiutavo pirmosiose Britanijos ir JAV albumų reitingų vietose, taip pat sulaukė didelio kritikų pripažinimo. Albumas įtrauktas į daugelio publikacijų geriausių metų albumų sąrašus, o žurnalas „Rolling Stone“ jam skyrė 336–ąją vietą savo geriausių visų laikų albumų sąraše. 2009 m. laimėjo „Grammy apdovanojimus“ geriausio alternatyviosios muzikos albumo ir geriausio specialaus leidimo įpakavimo nominacijose, taip pat buvo nominuotas metų albumo bei geriausio ne klasikinės muzikos prodiuserio kategorijose, o daina „House of Cards“ – nominuota geriausio roko atlikimo bei geriausio vaizdo klipo nominacijose.